Ο **Μηχανισμός των Αντικυθήρων**, κατασκευασμένος περίπου το 120 π.Χ., είναι ένα μοναδικό τεχνολογικό επίτευγμα της ελληνιστικής εποχής. Αποτελούνταν από τουλάχιστον 35 γρανάζια, με άξονες, δείκτες και βαθμονομημένες κλίμακες. Με την περιστροφική κίνηση των εμπλεκόμενων γραναζιών εξομοίωνε τις περιοδικές κινήσεις του Ήλιου και της Σελήνης, δείχνοντας τη θέση του Ήλιου στον ουρανό και τις φάσεις της Σελήνης, ενώ ταυτόχρονα υπολόγιζε τις ημερομηνίες των εκλείψεων, καθώς και τις ημερομηνίες έναρξης αθλητικών αγώνων, όπως οι Ολυμπιακοί.

Ο γραναζωτός αυτός μηχανισμός, μαζί με άλλα αντικείμενα, ανασύρθηκε από τον βυθό ενός κόλπου των Αντικυθήρων το 1900 από Συμιακούς σφουγγαράδες, ύστερα από την τυχαία ανακάλυψη ενός αρχαίου ναυαγίου. Μεταφέρθηκε σε χώρο αποθήκευσης του Εθνικού Αρχαιολογικού Μουσείου της Αθήνας και είχε την εικόνα ενός πλήρως διαβρωμένου σκούρου πράσινου αντικειμένου. Λίγους μήνες αργότερα αναγνωρίστηκε ως μηχανισμός, καθώς προσέχθηκαν τα μερικώς σωζόμενα γράμματα και τα τμήματα οδοντωτών τροχών.

Το 2004, με τη χρήση ενός ειδικού αξονικού τομογράφου ακτίνων-Χ, έγινε λήψη μεγάλου αριθμού ακτινογραφιών του Μηχανισμού των Αντικυθήρων, οπότε δόθηκε η ευκαιρία να μελετηθεί διεξοδικά το εσωτερικό του (*Antikythera Mechanism Research Project, M. Edmunds, Ι. Σειραδάκης, Ξ. Μουσάς, Freeth et al. 2006).*

Οι λειτουργικές ανακατασκευές του Μηχανισμού των Αντικυθήρων που παρουσιάζονται στο Μέγαρο Μουσικής Θεσσαλονίκης περιλαμβάνουν όλες τις διορθώσεις στο μηχανολογικό σχέδιό του (γρανάζια και αριθμός οδόντων) που εντοπίστηκαν από την ομάδα **“The Functional Reconstruction of Antikythera Mechanism” (The FRAMe Project)**, έπειτα από μελέτη των τομογραφιών. Στην ομάδα **The FRAMe Project** συμμετέχουν οι: **Αριστείδης Βούλγαρης -** κατασκευαστής αστρονομικών οργάνων, **Dr. Χριστόφορος Μουρατίδης** - μαθηματικός, **Ανδρέας Βοσινάκης** - γραφίστας βιομηχανικού σχεδίου, **Γιώργος Μποκοβός** - φυσικός. Η έως τώρα διερεύνηση των τομογραφιών από την ομάδα **The FRAMe Project** έχει αποδώσει πέντε δημοσιεύσεις σε επιστημονικά περιοδικά του εξωτερικού με κριτές.